แนวโน้มดัชนีเช้านี้ลงต่อ
นักวิเคราะห์ประเมินดัชนีเช้านี้ลงต่อ หลังเกิดเหตุการณ์ปะทะของกลุ่มคนเสื้อหลากสีกับเสื้อแดงที่หัวถนนสีลมมีคนเจ็บเพียบ การเมืองส่อเค้ารุนแรง ยืดเยื้อ
22 เม.ย. 2553

นักวิเคราะห์ประเมินดัชนีเช้านี้ลงต่อ หลังเกิดเหตุการณ์ปะทะของกลุ่มคนเสื้อหลากสีกับเสื้อแดงที่หัวถนนสีลมมีคนเจ็บเพียบ การเมืองส่อเค้ารุนแรง ยืดเยื้อ
นายจักรกริช เจริญเมธาชัย รองกรรมการผู้จัดการฝ่ายกลยุทธ์การลงทุน บล.โกลเบล็ก กล่าวว่า เช้านี้ตลาดหุ้นไทยคงปรับตัวลงต่อเนื่องจากวานนี้ ภายหลังเกิดเหตุปะทะกันระหว่างคนเสื้อแดงและคนเสื้อหลากสีเกิดขึ้นที่หัวถนนสีลมเมื่อคืนที่ผ่านมา ทำให้สถานการณ์การเมืองกลับมาตึงเครียดอีกครั้ง และส่อเค้าว่าเหตุกาณณ์น่าจะยังคงรุนแรงและยืดเยื้อต่อไป ทำให้มีความเสี่ยงเพิ่มมากขึ้นในตลาดหุ้นและอาจจะมีแรงขายทำกำไรออกมาในวันนี้ 
ส่วนการที่ต่างชาติกลับมาซื้อสุทธิกว่า 2 พันล้านบาทวานนี้ น่าจะเป็นการเข้ามาเก็งกำไรจากกระแสข่าวความเป็นไปได้ในการเกิดเจรจารอบ 3 ระหว่างนายกรัฐมนตรีและแกนนำคนเสื้อแดง แต่ในช่วงค่ำมีการยืนยันจากแกนนำแล้วว่าจะไม่มีการเจรจาและคงข้อเสนอเรียกร้องให้ยุบสภาทันที วันนี้น่าจะมีการขายออกมาเพื่อลดความเสี่ยง
คำแนะนำวันนี้นักลงทุนให้รอจังหวะซื้อที่ดัชนี 740 จุด โดยเข้าไปเก็งกำไรช่วงสั้น กรอบการลงทุนวันนี้ให้แนวรับแรกที่ 749 จุด แนวรับต่อไป 740 จุด แนวต้าน 765 จุด